b'\n_START_ARTICLE_\nMussalon golfkentt\xc3\xa4\n_START_PARAGRAPH_\nMussalon golfkentt\xc3\xa4 on Kotkan Golf Oy:n hallinnoima golfkentt\xc3\xa4 Kotkassa Mussalon saaressa. Kotkan Golf Oy:n omistajina ovat Kymen Golf ry, Kotkan kaupunki sek\xc3\xa4 yksityiset henkil\xc3\xb6t ja yritykset. Kentt\xc3\xa4 on 18-reik\xc3\xa4inen.\n_START_SECTION_\nHistoria\n_START_PARAGRAPH_\nKymen Golfin varsinaisena kentt\xc3\xa4n\xc3\xa4 toimi ennen Mussalon kentt\xc3\xa4\xc3\xa4 pienempi Koivulassa sijaitseva kentt\xc3\xa4, joka rakennettiin vuonna 1975. Seura alkoi suunnitella 1980-luvun puoliv\xc3\xa4liss\xc3\xa4 suurempaa kentt\xc3\xa4\xc3\xa4. Paikaksi harkittiin Jumalnieme\xc3\xa4, Laajakoskea ja Kaarnieme\xc3\xa4, mutta p\xc3\xa4\xc3\xa4asiassa maanomistusongelmien vuoksi paikaksi valikoitui Mussalo. Kent\xc3\xa4n ensimm\xc3\xa4iset yhdeks\xc3\xa4n reik\xc3\xa4\xc3\xa4 avattiin 1. kes\xc3\xa4kuuta 1989 ja loput kent\xc3\xa4st\xc3\xa4 8. hein\xc3\xa4kuuta samana vuonna. Kent\xc3\xa4n suunnitteli Kosti Kuronen. 2010-luvun puoliv\xc3\xa4liss\xc3\xa4 kentt\xc3\xa4suunnittelija Lassi-Pekka Tilanderilta tilattiin suunnitelma, jonka pohjalta on muokattu viheri\xc3\xb6it\xc3\xa4 ja siirretty tiiauspaikkoja.'